Verdagte gewond in skietery met polisieArgieffoto: SAPD ŉ 39-jarige man is onder polisiebewaking in ŉ hospitaal in KwaZulu-Natal nadat hy in ŉ oor-en-weer-skietery met die polisie gewond is. Volgens maj. Thulani Zwane, provinsiale polisiewoordvoerder, het die polisie Vrydag reageer nadat ŉ klagte ontvang is dat ŉ vuurwapen in ŉ huis in Madadeni, naby Newcastle, afgevuur is. “Toe die polisie by die huis opgedaag het, het die verdagte lukraak op die beamptes begin skiet. Die beamptes het teruggeskiet en die verdagte in sy been getref,” het Zwane gesê. Die polisie het beslag gelê op ŉ vuurwapen wat in die man se naam geregistreer is. Die vuurwapen sal vir ballistiese toetse gestuur word om te bepaal of dit met ander misdrywe verbind kan word. Die verdagte moet in die Madadeni-landdroshof verskyn op aanklag van poging tot moord sodra hy uit die hospitaal ontslaan word.